Il-Ġimgħa 14 ta' Awwissu 2015 fuq iz-Zuntier tas-Santwarju Nazzjonali ta' Pinu, ġiet iċċelebrata il-Velja tal-Għid tal-Assunta. L-ewwel parti tal-Velja tmexxiet minn Fr. George Bugeja OFM, l-Isqof Koadjutur maħtur tal-Vigarjat Appostoliku ta' Tripli, li flimkien ma' żewġ familji mexxa t-talba tar-Rużarju b'riflessjonijiet tal-Papa Franġisku, u stieden lill-poplu ta' Alla biex jissieħeb miegħu fit-talb. Fl-istess okkażjoni, tnediet u ngħata tifsira tal-istemma tiegħu bil-motto magħżul Sub tuum præsidium – "Taħt ħarstek nistkenn". P. George kiteb u qara talba li fiha fada l-ministeru episkopali tiegħu f'dirgħajn il-Madonna Ta' Pinu, li x-xbieha tagħha tidher fiċ-ċentru tal-istemma ġdida tiegħu. L-istemma: Skont it-tradizzjoni araldika ekkleżjastika Kattolika, l-istemma tal-Isqof hija tradizzjonalment irrappreżentata minn tarka li jista' jkollha diversi forom u li tkun tiġbor fiha simboli li jistgħu jindikaw mhux biss identifikazzjoni personali jew ta' ġurisdizzjoni ekkleżjali, imma wkoll illustrazzjoni ta' viżjoni pastorali. L-istemma ta' Mons. George Bugeja OFM, magħmula mis-Sur Vince Caruana, hi komposta minn tliet elementi: is-simboli tal-istat tiegħu, l-arma propja, u l-motto li għażel għalih. Is-simboli tal-istat Is-simboli tal-istat u l-uffiċċju episkopali huma l-kappell prelatizju fil-lewn aħdar imżejjen b'lazz li jiftaħ fi tnax-il ġummiena (sitta kull naħa) u s-salib proċessjonali li jerfa' l-iskudett propju. Fis-salib hemm ħames ħaġriet ħomor li jfakkru fil-ħames pjagi tal-Mulej Ġesù. Il-motto Għal din il-missjoni tiegħu ta' Ragħaj fil-Knisja, P. George għażel l-arma bil-motto "Sub Tuum Præsidium", għaliex sa mill-ewwel mument li ġie mgħarraf li l-Papa Franġisku ħatru bħala l-Isqof Koadjutur ta' Tripli, il-Libja, l-ewwel talba tiegħu kienet lil Marija Omm Ġesù u ried li jpoġġi dan il-ministeru ġdid li ġie fdat f'idejh taħt il-ħarsien tagħha ta' Omm. L-arma L-istemma hija maqsuma fi tliet partijiet. Fil-parti ta' fuq hemm l-arma tal-Ordni Franġiskan li P. George jagħmel parti minnu. Din turi l-id tal-Mulej Ġesù msallba mal-id ta' San Franġisk, bis-simbolu tat-Tau li San Franġisk kien iħobb ipoġġi meta jiffirma ismu. Fil-parti ċentrali nsibu x-xbieha tal-Madonna Ta' Pinu Mtellgħa s-Sema akkumpanjata mill-anġli, li f'idejha qed jafda lilu nnifsu. Isfel hemm il-Fleur de Lys, il-warda tal-ġilju li tirrappreżenta lil Sant'Antnin ta' Padova, li lejh Patri George għandu mħabba partikulari; fil-mument tan-nomina, huwa kien il-Gwardjan tal-Kunvent iddedikat lil Sant'Antnin f'Għajnsielem. L-Aħmar juri l-ħajja divina, huwa l-kulur tad-demm, u fid-demm hemm il-ħajja li ġejja minn Alla. Huwa l-kulur li jesprimi l-ħajja ġdida fi Kristu permezz tal-Ispirtu s-Santu li jgħammar fina. Fil-fatt, il-Knisja tuża l-lewn ħamrani meta tiċċelebra l-festi tal-Martri, dawk li taw ħajjithom u xerrdu demmhom b'xhieda għal Kristu. L-Ikħal huwa l-kulur tal-umanità. Il-bniedem huwa ħlejqa li kapaċi terfa' ħarsitha lejn is-Sema u tidħol f'relazzjoni ma' Alla. Dan il-kulur jesprimi d-destin tal-bniedem li jidħol f'din ir-rabta intima. Il-Verġni Marija hija l-Mara per eċċellenza li b'libertà u bi mħabba ssieħbet ma' Binha Ġesù biex jitwettaq il-pjan tas-salvazzjoni tagħna. Illum, magħquda ħaġa waħda miegħu fil-glorja tas-Sema, tkompli tkun għalina Omm, Għalliema u Gwida fil-mixja tagħna lejn il-Ġenna.